Papersnake/gushiwen huggingface dataset:
送薛补阙入朝（一作鲍溶诗）
鲍防（唐代）

平原门下十馀人，独受恩多未杀身。每叹陆家兄弟少，

更怜杨氏子孙贫。柴门岂断施行马，鲁酒那堪醉近臣。

赖有军中遗令在，犹将谈笑对风尘。
雨自四月至七月暑热不能堪作此寄德裕安民二首 其一
周孚（宋代）

一牛鸣地无多远，褦襶经过恐不宜。风雨潇潇自蚕月，光阴忽忽又瓜时。

缅怀胜践真成梦，尚喜穷居不废诗。肯赴凉秋通夕约，短瓶储粟为君炊。
句
任涛（唐代）

露团沙鹤起，人卧钓船流。
春日曲水诗
萧悫（南北朝）

落花无限数。飞鸟排花度。禁苑至饶风。吹花春满路。

岩前片石迥如楼。水里连沙聚作洲。二月莺声才欲断。三月春风已复流。

分流绕小渡。堑水还相注。山头望水云。水底看山树。

舞馀香尚存。歌尽声犹住。麦垄一惊翚。菱潭两飞鹭。

飞鹭复惊翚。倾曦带掩扉。芳飙翼还幰。藻露挹行衣。
怀关圣功
吴则礼（宋代）

破除午梦晴鸟呼，起唤奴人转辘轳。
半世奇奇兼怪怪，一春白白与朱朱。
生憎张仪舌尚在，大笑香岩锥也无。
矻矻休论抱关事，快来相对说江湖。
九日寄昌龄弟 其三
王十朋（宋代）

此日黄花酒，深期酌弟兄。谁知有离别，西望不胜情。
东坡先生真赞三首
黄庭坚（宋代）

子瞻堂堂，出於峨眉，司马班扬。
金马石渠，阅士如墙。
上前论事，释之冯唐。
言语以为阶，而投诸云梦之黄。
东坡之酒，赤壁之笛，嬉笑怒骂，皆成文章。
解羁而归，紫微玉堂。
子瞻之德，未变於初尔，而名之曰元佑之党，放之珠厓儋耳。
方其金马石渠，不自知其东坡赤壁也。
及其东坡赤壁，不自意其紫微玉堂也。
及其紫微玉堂，不自知其珠厓儋耳也。
九州四海，知有东坡。
东坡归矣，民笑且歌。
一日不朝，其间容戈。
至其一丘一壑，则无如此道人何。
王彪之传(节选)
房玄龄（唐代）

彪之字叔武，年二十，须鬓皓白，时人谓之王白须。初除佐著作郎、东海王文学。从伯导谓曰：选官欲以汝为尚书郎，汝幸可作诸王佐邪！彪之曰：位之多少既不足计，自当任之于时。至于超迁，是所不愿。遂为郎。累迁御史中丞、侍中、廷尉。时永嘉太守谢毅，赦后杀郡人周矫，矫从兄球诣州诉冤。扬州刺史殷浩遣从事收毅，付廷尉。彪之以球为狱主，身无王爵，非廷尉所料，不肯受，与州相反复。穆帝发诏令受之。彪之又上疏执据，时人比之张释之。时当南郊，简文帝为抚军，执政，访彪之应有赦不。答曰：“中兴以来，郊祀往往有赦，愚意尝谓非宜。何者？ 黎庶不达其意，将谓效祀必赦，至此时，凶愚之辈复生心于侥幸矣。”遂从之。 永和末，多疾疫。旧制，朝臣家有时疾，染易三人以上者，身虽无病，百日不得入宫。至是，百官多列家疾，不入。彪之又言：疾疫之年，家无不染。若以之不复入宫，则直侍顿阙，王者宫省空矣。朝廷从之。及简文崩，群臣疑惑，未敢立嗣。或云，宜当须大司马处分。彪之正色曰：君崩，太子代立，大司马何容得异！若先面咨，必反为所责矣。于是朝议乃定。及孝武帝即位，太皇太后令以帝冲幼，令温依周公居摄故事。事已施行，彪之曰：此异常大事，大司马必当固让，使万机停滞，稽废山陵，未敢奉令。谨具封还内，请停。事遂不行。加光禄大夫、仪同三司，未拜。疾笃，帝遣黄门侍郎问所苦，赐钱三十万以营医药。太元二年卒，年七十三，即以光禄为赠，谥曰简。
山中新晴
文同（宋代）

山中新晴晓烟暖，散带颓冠漱岩畔。
海盐未去猿鹤喜，柴桑初归松菊乱。
林间余雨时一滴，岭上飞云忽双断。
安能举手恣扶摇，欲共高鸿拂霄汉。
送范伯崇
张栻（宋代）

堂堂延阁老，遗范见期人。
孝友传家旧，诗书用力新。
人心危易失，圣学妙难亲。
原勉思弘毅，求仁可得仁。
到长沙月馀即上章复丐宫祠以诗陈情寄吕
李纲（宋代）

衰病投闲不记年，误恩暂到楚江边。布宣威德销群盗，循抚疲癃理废田。

报国固将求尺寸，乞身又欲老林泉。归欤晚节知无悔，赖有元台为保全。
句
刘筠（宋代）

岭云夏变梅蒸早，越雨秋藏桂蠹多。
对雪和子厚弟四首
王之道（宋代）

冻云不成雨，巧作白玉霙。
寒光僭晓色，报我东窗明。
起来拨残火，暖酒手自倾。
多谢麴居士，於人殊有情。
杏溪十首。渚上竹
姚合（唐代）

叶叶新春筠，下复清浅流。微风屡此来，决决复修修。

诗人月下吟，月堕吟不休。
赠别李次翁
黄庭坚（宋代）

利欲薰心，随人翕张。
国好骏马，尽为王良。
不有德人，俗无津梁。
德人天游，秋月寒江。
映彻万物，玲珑八窗。
于爱欲泥，如莲生塘。
处水超然，出泥而香。
孔窍穿穴，明冰其相。
维乃根华，其本含光。
大雅次翁，用心不忘。
日问月学，旅人念乡。
能如斯莲，汔可小康。
在俗行李，密密堂堂。
观物慈哀，涖民爱庄。
成功万年，付之面墙。
草衣石质，与世低昂。
声声慢·七夕怀女
许禧身（清代）

红烛光分，绿窗梦醒，银河宛转微明。立到桐阴，深宵玩赖无声。

花开乱萤如豆，听莲街、衙鼓轻轻。最可叹，竟紫鸾杳信，青鸟难凭。

冷落空庭飞絮，看双星黯澹，眉月微横。云掩仙山，何其缥缈难登。

长梯若能渡我，仗心香、默默通诚。惟惧这，溽暑蒸人，难耐断更。
晚抵彭城渡河
鲍之钟（清代）

乱山行欲尽，落日大河横。水长频移渡，堤高半掩城。

黄楼迷处所，白塔最分明。暝色沙桥路，弓衣数骑行。
烈皇帝御书松风二字顾苓得之某司香遂揭于斋中 其四
顾景星（明代）

奇峰名淑景，御坐正当中。五粒皆银鬣，双珠倚玉童。

分披九霄露，不是庶人风。独有华阳洞，天书贮几通。
和赵寺丞中秋韵
释元肇（宋代）

太守能诗赵倚楼，良宵开宴领清秋。挂檐玉鉴明如洗，划汉银河近欲流。

雅兴自来轻庾亮，颂声翕尔变营丘。关河万里须长啸，莫问膏腴在橘洲。
咏画眉鸟以双眉白得名
邓云霄（明代）

羽衣摇曳百花旁，自写春山作淡妆。尽洗铅华随虢国，懒持螺黛向张郎。

应怜点额梅花小，颇妒横波柳叶长。自是啼春情太苦，双蛾先带九秋霜。
三封田墅 其二
宋祁（宋代）

清和迁首序，岑寂此凭栏。涧雨虹前罢，林樱鸟后残。

野姿连草向，天影入池宽。日暮严城阻，裴回惜据鞍。
次韵叔祖阁学题逸村亭壁
张镃（宋代）

桥迥有牛过，村深无马嘶。
哨风惊客袂，膏雨慰耕犁。
游目花通野，吟情絮著泥。
幽坊惬虚眺，况复见新题。
蓬岛瑶台雪中即景
弘历（清代）

瑞景离奇宝镜开，镜中楼阁是瑶台。三壶玉积长青柏，万树花装不馥梅。

徐福漫驱千户去，子登常按八琅来。纽芽莩甲知何许，验取心田茁道荄。
营中闲夜（六韵）
唐之淳（明代）

闲坐乐从戎，将军得上公。
佩刀悬玉虎，缸烬剔金虫。
远柝微侵悬，清笳迥带风。
香腾炉面紫，火射箭头红。
舞剑知书法，谈棋识战功。
明朝当阅武，传令选雕弓。
晚归书室呈群倚
司马光（宋代）

簿领日沈迷，事役等胥靡。
得归无所为，未免阅书史。
一种劳精无，胸中异忧喜。
人生无苦乐，适意即为美。
乃知抱关人，不必羡青紫。
京口月夕书怀
林景熙（宋代）

山风吹酒醒，秋入夜灯凉。
万事已华发，百年多异乡。
远城江气白，高树月痕苍。
忽忆凭楼处，淮天雁叫霜。
探春慢 家子桢同年西泠采绿图
姚燮（清代）

笛沜观莺，酒廊泊燕，春痕何处寻好。鬓拂晴丝，衫粘湿翠，眼底寻平云皛。

略记东风嫩，潜催醒、如尘芳草。问君眷梦谁边，拾来湘怨盈抱。

飐去两三鸥鸟，尽避荻回舷，贴荭停棹。有渚湔裙，无楼问钿，淡绝烟心斜照。

一匊相思泪，怕又共、鱼书缄到。且杂苹蘩，携得同荐苏小。
宫词
朱庆馀（唐代）

寂寂花时闭院门，美人相并立琼轩。
含情欲说宫中事，鹦鹉前头不敢言。
五哀诗五首 其五
卢楠（明代）

有客有客号秋旻，十年不得逢阳春。柴门反锁黎水滨，前朝屈宋寔所亲。

皂栈连翩淹骥足，出门十步九羁束。燕郊六月飞胡霜，汉史终然恐失续。

呜乎五哀兮歌声衰，长江东逝流酸斯。
天孙徕
杨冠卿（宋代）

珠宫贝阙天女孙，胶轕璇玑纬星辰。
徕游河汉俪於神，神储崧岳生甫申。
胸中文字觑天巧，黼黻帝躬临下民。
立秋
周玉如（明代）

白帝严金驾，乘风下紫微。
德惟宣湛露，令即屏炎辉。
乍惊青梧落，将催赤雁飞。
何须赋团扇，恩顾似君稀。
题李成所画十册 其五 秋山楼阁
黄公望（元代）

杰阁逶迤秋色老，霜林掩映暮峰横。居人自有閒中伴，坐对飞流意不惊。
送沿江制使姚橘州尚书自金陵赴召三首
陈著（宋代）

自紫岩来百载余，我公德量世閒无。
官高也只如韦布，家庆真堪入画图。
忙处转多閒气象，平时惟做实工夫。
此行当坐经纶阁，须念苍生已及肤。
还东
陆游（宋代）

还东寒暑几推移，渐近黄梅细雨时。
窗下兴阑初掩卷，花前技痒又成诗。
囊钱不贮还成癖，官事都捐未免痴。
赖是病躯差胜旧，一杯藜粥且扶衰。
牛相触
陈肇兴（清代）

篮舆过斗六，四面野风颾。山势如牛触，溪流亦虎号。

岸花随路转，岭树拂云高。隐隐群峰外，蛟龙起怒涛。
辞众偈
释法作（宋代）

七十七年，幻缘忽破。
秋水无痕，霜天月堕。
访昭觉老
陆游（宋代）

久矣耆年罢送迎，喜闻革履下堂声。
游山笑我蓦直去，过夏怜堂太瘦生。
庭际楠阴凝昼寂，墙头鹊语报秋晴。
功名已付诸贤了，长作闲人乐太平。
挽赵龙泉
王柏（宋代）

满拟田庐乐莫年，谁知凫舄遽飞仙。
鹗书连走文扬捷，麟趾多推正脉贤。
晚锡蓝衫更鹖弁，径分蒲璧镇龙泉。
春风满县闻桃李，回首松楸锁翠烟。
桃花坞
陈舜俞（宋代）

路转青山曲，地暖留青春。
昔闻千树桃，香艳红氤氲。
游子想神仙，花下啼鸟驯。
于今空蔓草，况复种桃人。
唯应坞中月，清光无故新。
临江仙 咏蕉扇
刘琬怀（清代）

质润光溶骨秀，剪成小样玲珑。九华六角总输工。

遥侵鬟影绿，暗洒汗斑红。

记得梦中覆鹿，炎凉悟彻空空。伴人闲倚曲栏东。

挥开杨柳月，摇散藕丝风。
赠张明德星士
陆文圭（元代）

二曜五缜万古县，甘石之学今不传。
术家能以天占人，圣人乃以人占天。
仁义礼智性所具，吉凶祸福命使然。
命天俵赋定不易，性我受用修则全。
经文二百有五字，明德乃在新民先。
君从何处讲此学，直牙建洛窥先贤。
工夫潜深秋日静，本真莹静霜月圆。
市声初散帘欲下，龟荚未收客下马。
一人妄计秩崇放，一人猩算资高下。
纵横二位布逆顺，错落五行分制化。
先生附掌笑且答，二客相看面如赫。
徐言至善同一初，非愚不足智有馀。
万物不齐气杂揉，是心本明如太虚。
不须詹尹就决疑，客如不信间子兴。
赠王同野阃史归建三十韵
林弼（明代）

圣理济夷夏，边陲重镇绥。藩臣分节出，佐政辟文帷。

君拔千人杰，民瞻一郡师。汾河遗泽在，滕阁逸才推。

子佩锵经席，王章肃奠仪。堂鳣嘉瑞兆，阃鹗荐书驰。

简量称三语，清名慕四知。济时行贾策，论事迈萧规。

烽燧犹南国，风云渺北墀。登楼粲空赋，入幕超能诗。

退食欣多暇，忘机慰所思。凉薰榕下榻，长日竹间棋。

细藻流清泮，香蕖泛绿池。应劳书牍尾，未许撤皋比。

江左陈琳檄，淮西韩愈碑。文章长叙论，赞画足匡裨。

已喜才堪试，何惭位尚卑。骅骝霄汉步，松柏栋梁姿。

天地心如铁，风尘鬓未丝。弹冠差可庆，结袜讵云痴。

云树连同野，家山近武夷。蕉书频日报，兰棹及秋移。

椿绿霜中干，槐青雨后枝。韦编课儿诵，綵袖奉亲嬉。

至乐皆人愿，微名祇自縻。朋簪资丽泽，客袂忍分岐。

荔熟丹砂颗，醪香碧玉卮。离忧从马上，言赠且江湄。

瑞世凤麟睹，清班鹓鹭期。行哉须努力，千古志皋夔。
侯郎中新置西湖
方干（唐代）

远近利民因智力，周回润物像心源。菰蒲纵感生成惠，

鳣鲔那知广大恩。潋滟清辉吞半郭，萦纡别派入遥村。

砂泉绕石通山脉，岸木黏萍是浪痕。已见澄来连镜底，

兼知极处浸云根。波涛不起时方泰，舟楫徐行日易昏。

烟雾未应藏岛屿，凫鹥亦解避旌幡。虽云桃叶歌还醉，

却被荷花笑不言。孤鹤必应思凤诏，凡鱼岂合在龙门。

能将盛事添元化，一夕机谟万古存。
舟次番湖风顺雨晴柬同舟李纪善
胡奎（元代）

潮落大江开，春流碧似苔。沙明分岛屿，山远出楼台。

白日千帆过，青天一鸟来。同舟李供奉，真有济川才。
幽居即事八首 其二
赵蕃（宋代）

笋迸阶石欲落，树成窗影疑深。未能作有画句，聊且弄无弦琴。
和赵瓯北观察见赠 其三
清恒（清代）

诗名海内达遵三，拟筑莲花聚一龛。若肯停车容问字，那能不借与茅庵。
寓榆林送彰武伯杨总戎出塞
李裕（元代）

桓桓窦车骑，兵略孔明才。喜睹军声振，应知虏气摧。

晓经月支水，宵上白登台。会扫边氛尽，燕然勒石回。
清平乐（奉酬韩叔夏）
向子諲（宋代）

薄情风雨。断送花何许。一夜清香无觅处。却返云窗月户。

醉乡面米为春。荆州富贵中人。肯入芗林净社，玉山屡倒芳茵。
芸阁宴集得壑字
周砥（元代）

休沐出自旦，胜步非所乐。偶兹芸阁赏，得遂中林约。

朱轮交广衢，绮丽涉纷错。宁复知閒燕，飞萝散云壑。

池鱼可以观，幽兰可以握。金题耀缃帙，纷墨间挥霍。

览物千古上，兴谣契冥漠。纵纵不复云，悠悠付觞酌。

朋簪既已盍，善戏不为虐。志适孤兴远，物遣万虑薄。

于世本何资，逍遥每恒若。行矣空谷深，抚心惭场藿。
赴千乘记舟中所见
杨弘道（元代）

西郭溪流放画船，北城门甃出清涟。长山翠壁排空立，高苑苍清与海连。

霜渚透光揩镜翳，风蒲沉影袅炉烟。羁怀本自多悲感，满意诗成复粲然。
上金陵黄尚书安中二首 其二
刘弇（宋代）

千毫回斡自无旁，逸劲仍闻饮石梁。黄卷素心因事见，空门真味与閒长。

扁舟尚录袁临汝，清酒无论顾建康。五载转头归一瞬，门阑依旧笑羝羊。
戏方仁声四绝句 其三
叶梦得（宋代）

不惜囊钱信手空，荒田却拟望年丰。天公可是怜风月，判遣诗人一例穷。
午憩二首
杨万里（宋代）

嫩绿桐阴夹道遮，烂红野果压枝斜。
日烘细草香无价，况有三枝两朵花。
和游房公旧竹亭闻琴绝句
刘禹锡（唐代）

尚有竹间路，永无綦下尘。一闻流水曲，重忆餐霞人。
荔枝香近
陈允平（宋代）

脸霞香销粉薄，泪偷泫。叆叆金兽，沈水微薰，人帘绿树春阴，糁径红英风卷。芳草怨碧，王孙渐远。
锦屏梦回，恍觉云雨散。玉瑟无心理，懒醉琼花宴。宝钗翠滑，一缕青丝为君翦。别情谁更排遣。
悼吴兴汤衡评事
孟郊（唐代）

君生霅水清，君殁霅水浑。空令骨肉情，哭得白日昏。

大夜不复晓，古松长闭门。琴弦绿水绝，诗句青山存。

昔为芳春颜，今为荒草根。独问冥冥理，先儒未曾言。
与友人夜饮
石涛（清代）

忆昔相逢在黄檗，座中有尔谈天舌。
即今头白两成翁，四顾无人冷似铁。
携手大笑菊花丛，纵观书画江海空。
镫光晃夜如白昼，酒气直透兜率宫。
主人本是再来人，每于醉里见天真。
客亦三千堂上客，英风竦飒多精神。
拈秃笔，向君笑，忽起舞，发大叫。
大叫一声天宇宽，团团明月空中小。
怀天界珵师
金銮（明代）

三年不见苇航公，潦倒江湖鬓若蓬。
地远每怜踪迹异，时违应念甲庚同。
惯牵短梦南山雨，频拟疏钟北寺风。
何日重携老居士，石床秋藓坐谈空。
会真诗（杨敬真）
云台峰女仙（唐代）

人世徒纷扰，其生似梦华。谁言今昔里，俯首视云霞。
逸庵诗为吴子明作
谢应芳（元代）

日高三丈馀，先生睡初起。雪屋烧暖香，行庖鲙冰鲤。

逍遥白毡巾，傲睨乌皮几。

钩帘对青山，倚杖看流水。世事了不闻，无劳洗吾耳。
辛丑二月初晴与仲退从芳洲纵游溪山间私念吾党会聚殆不偶然赋古诗一首后五百岁有知音者于吾诗物色可乎
徐瑞（宋代）

天地以气合，人物以类从。孰是同类中，道同志复同。

槃槃石梁翁，阅世如老松。若士古溪湾，水月印心胸。

相去不十里，而我居其中。既无山川阻，随此心迹融。

谭谐屡参伍，杖屦时从容。岩下酌秋泉，溪上行春风。

奇文辨鱼鲁，古学窥鸿濛。玄同执尤契，妙中值箭锋。

从今不厌数，旷代或一逢。愿言各自珍，慎勿撄樊笼。

会同拾瑶草，更约摩金铜。赋诗俟来者，物色传画工。
过古寺同敬亭对酒话旧
敦敏（清代）

载酒招提花径迂，十年旧事感浮屠。僧归竹院钟声寂，人语禅浮客味孤。

燕市春寒啼过雁，江天水阔忆飞凫。遥寻游屐重回首，梵语松风逸兴殊。
水村曲
陆游（宋代）

山村今年晚禾旱，奏下民租蠲太半；水村雨足米狼戾，也放三太慰民意。
看榜归来迭歌舞，共喜清平好官府。
老翁犹记军兴时，汝辈少年那得知！
贺权郡雨应祷
陈宓（宋代）

衡山开霁雨回风，正直心期自感通。
顿使沾濡千里足，都由精白寸诚中。
谁知忧国丹心在，不与农夫喜色同。
四海正须膏泽润，岂容别驾最民功。
青衣泉
诸葛鉴（宋代）

地脉流香出翠微，不关传说是耶非。寒风隐隐鸣松涧，急溜潺潺泻石矶。

此日无鸾飞碧落，当年有女著青衣。闲将陆羽茶经较，只载中泠一瓮归。
宴卢十四南园得园韵
元希声（唐代）

超遥乘暇景，洒散绝浮喧。写望峰云出，开襟夏木繁。

野人怜狎鸟，游子爱芳荪。卧筱低临席，惊流注满园。

□然林下意，琴酌坐忘言。
玉照堂梅花飘落如雪
张镃（宋代）

阵阵翻空回旋飞，缀巾沾袖却横吹。
东风秘授看花诀，不在开时在落时。
昨日
吕陶（宋代）

昨日文书插羽毛，征夫连日整弓刀。云如野色随时惨，风作边弓特地号。

八阵威灵今可托，六州形势古称高。西南久不闻金鼓，莫遣人人著战袍。
和公择游寿圣院啜茶题名
郭祥正（宋代）

史君尚清净，携客无杯肴。茗酌诵佛经，尘缘顿沉抛。

疏云堕檐际，微风汎林梢。吾心已皎皎，我学岂譊譊。

濡毫题名姓，识此逍遥交。
寿高三塘徵君六十徵君邑丞兄也扬子人
于慎行（明代）

江上名家旧业传，兰塘一艇狎风烟。楚山桂树留真隐，秦洞桃花阅大年。

赋就秋涛淮海月，梦馀春草汶阳天。更逢宝筴重开日，绮席霞觞接羽仙。
登古邺城
岑参（唐代）

下马登邺城，城空复何见。
东风吹野火，暮入飞云殿。
城隅南对望陵台，漳水东流不复回。
武帝宫中人去尽，年年春色为谁来。
宋监仓挽词
韩淲（宋代）

祖祢碑铭在，阶庭经术长。宦涂钦抚字，祠馆叹行藏。

北客多先契，中原隔故乡。交游真破梦，哀挽不成章。
浣溪纱 江深草阁图
吴湖帆（清代）

五月风生小阁寒。去年酬唱倚阑干。几番相对笑言欢。

绿草池阑诗意思，黄梅时候雨辛酸。落花无奈倍悽然。
游洞霄宫
楼钥（宋代）

宿雨顽云拨不开，紫霄佳处访楼台。
青山九锁固奇甚，古洞一楼如此哉。
拔地千林俱秀润，擎天一柱最崔嵬。
出山爽气尚相属，数里清溪送我回。
酬助甫二首得楚圻二字 其二
宗臣（明代）

赤珠射斗牛欲圻，相逢疑是鲛人宅。忽然洒酒作江湖，明月长吹千里碧。
春来燕
杜荀鹤（唐代）

我屋汝嫌低不住，雕梁画阁也知宽。

大须稳择安巢处，莫道巢成却不安。
秋掩顿寒偶书
陆游（宋代）

羁怀不醉自昏昏，卧对青灯独掩门。
沙雁带寒来古泽，林鸠催掩暗孤村。
数椽蟹舍偿初志，九陌尘衣洗旧痕。
自叹一生书里活，暮年无力济黎元。
浦江道中
郑刚中（宋代）

惊忧度岁月，靡觉佳序临。
玉露破金菊，方知秋气深。
张骞乘槎图
郑思肖（宋代）

牛女宫中事若何，亲身曾得上天河。逢人莫说支机石，漏泄苍苍意已多。
颂古三十六首
释惟一（宋代）

发机外机，遣句中句。
明眼衲僧，不知落处。
城中秋作
周贺（唐代）

已落关东叶，空悬浙右心。寒灯随故病，伏雨接秋霖。

客话曾谁和，虫声少我吟。蒹葭半波水，夜夜宿边禽。
奉礼歌
洪适（宋代）

吹葭缇龠气潜分。云采宜书壤效珍。长日至，一阳新。四时玉烛效匀。物欣欣。造化转洪钧。郊之祭，孤竹管，六变舞云门。自古严禋。牺牲具，粢盛洁，豆笾陈。衮龙陟降，币玉纷纶。彻高阍。灵之斿，神哉沛，排历昆仑。九歌毕，盈郊瞻槱燎，斗转参横将旦，天开地辟如春。清跸移轮。阗然鼓吹相闻。籋祥云。欢胪八陛，厘逆三神。圣矣吾君。华封祝、慈宫万寿，椒掖多男，六合同文。
中秋夕始平公命与考校诸君置酒赋诗
司马光（宋代）

月华秋色雨鲜新，万里澄空不受尘。兔濯素毛腾浩露，桂飘香实下飞轮。

光侵酒面寒无力，清入诗豪健有神。坐客何须辞醉倒，相君应不惜车茵。
送程给事守越州
赵抃（宋代）

千骑从君临照水，双旌复我守钱塘。当年已共攀蟾桂，今日休辞醉羽觞。

行听龚黄歌治誉，好追元白递诗章。分符况与寻常异，彼此东西是故乡。
吴中代蜀客吟
施肩吾（唐代）

身狎吴儿客在蜀，春深屡唱思乡曲。峨眉风景无主人，锦江悠悠为谁绿。
冬初傅金沙侍御过访因韵赋和
于慎行（明代）

百里寒山道，劳君问隐居。玄言聆喻马，往事笑焚鱼。

岳色青尊外，秋声白苧馀。良游知不厌，卜筑意何如。
题枕碧阁
邓肃（宋代）

清流绳断炎洲境，松响挟将寒意来。
坐上逸情留不住，欲随风月过蓬莱。
春尽偶书
喻良能（宋代）

溪流如带碧萦纡，满地閒花杂野蔬。
浓淡柘阴三月暮，浅深山色晚晴初。
颇惊井落家徒壁，却喜盘餐食有鱼。
蜀魄健啼春又老，挥鞭吾亦忆吾庐。
良月二十一日郡庠置酒炉亭劳余出山且取子美
陈著（宋代）

知心不用多，流俗未易一。
相逢辄矛看，方信有胶漆。
送地栗与囊山应叟和尚
五迈（宋代）

淤泥生莲花，不如生地栗。
莲花生好看，地栗却好吃。
看底只是虚，吃底却是实。
虚实总不如，般若波罗密。
秋湖泛月歌
朱清远（清代）

疏星落落银河空，纤云碧宇盘秋容。湖光月光一气化，双舻呕轧摇烟中。

莹然一镜玻璃豁，千山倒涌千芙蓉。中流照影影溶漾，心胆魂魄都玲珑。

两鬓幽兰花怒放，露华微浸芳磬浓。萤点晦明水纹逗，柳阴淡荡风力慵。

晚荷夜香转清绝，天香傥共飘璇穹。微尘大千界远隔，清气卅六天应通。

珊珊顿欲翥仙骨，广寒即此疑仙宫。独惜冷泉亭咫尺，隔山未得洄溯从。

不然乘兴遂幽讨，梯云直上飞来峰。秋心上诉嫦娥下，携我入月凌罡风。

却从月中看湖月，定如玉泉一掬青濛濛。
赠陈道人
华岳（宋代）

君不见樵人王翰画山水，一夜风雷揭窗纸。
又不见长沙洞清画龙蛇，满轴烟云翻捻指。
二子相去数百年，笔端妙意谁能传。
双溪道人何所授，一见笔法堪齐肩。
笔一淡，轻烟映出垂杨岸。
远山依约不还无，斜照不红秋水漫。
笔一浓，黑云万叠翻狂风。
江天日暮暗烟霭，天地星斗皆昏朦。
潇洒诗人不解语，被君吐作无声句。
何时觅取绡一缣，写我英姿伴烟雨。
和张渔山忆秦淮春柳
王鼎（清代）

多半春藏画槛边，酒醒人困絮飞天。生怜南国桃花涨，惯系东风鸭嘴船。

绣箔吹香邀燕舞，钿筝弹怨恼莺眠。板桥斜日依稀是，小别婵娟又一年。
空侯引
邝露（明代）

留宾燕我堂，壶饮倾千觞。洗爵东溟水，移樽北斗傍。

师涓写淫奏，逸娱皆乐康。名讴徵巩雒，蹈节出平阳。

绝缨舞银烛，解带轻罗霜。白驹期永夕，良游欢讵央。

木李报琼瑶，久要不可忘。神芝生白水，可以喻中肠。

剪湍流短晷，鼎力不能扛。素标插朱颜，盛年安得常。

谁谓造云闼，而非荒草乡。服食傥有待，痛饮当自强。
沁园春（寄孙竹湖）
刘过（宋代）

问讯竹湖，竹如之何，如何未归。道吴山越水，无非佳处，来无定止，去亦何之。莫是秋来，未能忘耳，心与孤云相伴飞。愁无奈，但北窗寄傲，南涧题诗。
人生万事成痴。算世上久无公是非。恨云台突兀，无君子者，雪堂寥落，有美人兮。疏雨梧桐，微云河汉，钟鼎山林无限悲。阳山县，是昌黎误汝，汝误昌黎。
辞世
邹希衍（宋代）

戌亥重逢日，干坤透迥时。
幻身今已脱，明日有丹梯。
立春日马上遇黄国宝应犀
方回（元代）

连宵好梦频，二喜集佳辰。
晓霁逢春日，山深遇故人。
立谈询近事，小酌叩荒邻。
暮宿东松寺，吟眸处处新。
朱端甫以画牛一纸遗李成德成德以示予为赋长韵
谢薖（宋代）

画牛蹄角四十八，楮生尘昏仅可阅。头头露地各逍遥，不愁牵车喘见月。

舐笔和墨谁氏子，定自道人非画史。把鼻牵回得真牧，信手摹成妙如此。

朱公自成老斲轮，不惜是牛持赠君。愿君成诵石巩语，更将此画同参取。
鹤林
赵文昌（宋代）

江声撼群山，万马东南驰。盘盘铁瓮城，鼓角缠秋悲。

维天有设险，实为奸雄资。阿奴何许来，王业自此基。

金陵气已基，虎口馀义熙。潜机寿阳发，凛凛天象垂。

划然九州鼎，竟属卖履儿。中原自汉蹶，神器良屡移。

黄屋如传舍，与夺谁汝疵。顺守尚有策，嗜杀徒自隳。

山阳作虞宾，豚犬犹能知。零陵一累囚，互亡何足疑。

凶德一至再，鬼责其何辞。殄歼肘腋来，泉壤悔莫追。

惜哉勤王功，一臭万古遗。我登黄鹤山，指顾生嗟咨。

茫茫六合内，俯仰几盛衰。尧年与桀日，究竟孰纲维。

东去云悠悠，西来风飔飔。把酒呼山灵，听我鹤林诗。
张公洞
释居简（宋代）

仙蹊九地更深层，扪磴扳崖谢瘦藤。候彻鼎芽抽薿薿，滴残钟乳缀棱棱。

诡形象物疑成怪，虚处存神唤得应。惆怅石驴鞭不起，弗如鸡犬解骞腾。
治圃杂书二十首 其四
方回（元代）

林间一磐石，壶酒玩春晖。混沌本无窍，桔槔焉用机。

乱花红雪舞，远岫翠屏围。车马纷纷者，能知此似稀。
登乐游园望
白居易（唐代）

独上乐游园，四望天日曛。东北何霭霭，宫阙入烟云。

爱此高处立，忽如遗垢氛。耳目暂清旷，怀抱郁不伸。

下视十二街，绿树间红尘。车马徒满眼，不见心所亲。

孔生死洛阳，元九谪荆门。可怜南北路，高盖者何人。
集杜句题彩凤云龙卷送方公子行
黄佐（明代）

君不见陇山萧索秋云高，山巅朱凤鸣嗷嗷。侧身长顾求其曹，万古云霄一羽毛。

君不见潇湘洞庭虚映空，中有云气从飞龙。天地黤惨忽异色，万斛之舟行若风。

英雄有时亦如此，揽环结佩相终始。凤臆龙鬐未易识，青眼高歌望吾子。
春雨不已甚忧蚕麦二首 其一
方回（元代）

提篮采叶雨淋淋，蚕妇无言恨自深。绮陌惜花小儿女，愁眉相似不同心。
送舒殿丞知荆州
赵安仁（宋代）

建隼提封云梦泽，临民咫尺岘山碑。
烟凝郊郭漳波净，悴绕楼台楚峤奇。
和都干并柬允道
刘过（宋代）

老子声名旧白眉，客窗相款话心时。相犹忘我吾无法，骨已换心君有诗。

莼菜羹香春冉冉，鹿游台上草离离。一樽吊古平章看，未羡君王郡牧麾。
清平乐
杨无咎（宋代）

花阴转午。小院清无暑。雪木宛冰瓯凝灏露。自涤紫毫鸡距。

麝煤落纸生春。只应李卫夫人。我亦前身逸少，莫嗔太逼君真。
寿宁堂诗为冀宁耿氏作 其六 
吴当（元代）

琴瑟静好，以雅以南。式歌且舞，朱衣华簪。
艮岳百咏 榴花岩
李质（唐代）

绝域移根上苑栽，又分红绿向岩隈。累累子已枝间满，灼灼花犹叶底开。
赠羽客还罗浮
区大相（明代）

云中有一士，冲默契希夷。五龙传睡法，双峰对茅茨。

忆昨宿瑶台，龙虎守坎离。二月酿松花，乘鸾吹参差。

囊中数丸药，不渴亦不饥。随分度世人，有缘即遇之。

暂为京国客，恐滞还山期。一鹤唳秋云，三秀明春芝。

愿从童子去，再拜称天师。
送陈鲁叟使君赴广西漕
刘克庄（宋代）

韩杜曾游处，君行得细寻。
那知瘴烟里，忽有福星临。
竭海求珠蚌，搜山采翠禽。
定将冰与檗，一洗浊夫心。
颂古二十首
释道颜（宋代）

根尘缚脱本同源，一处休复六用捐。
手把一条红民贯，娘生鼻孔一时穿。
漫兴九首
方回（元代）

我欲培修竹，新添笋几根。
徘徊看不已，爱惜似儿孙。
归途值去客
曾丰（宋代）

岁晚乾坤闭未开，地中方蛰振天雷。
山云已觉成轻出，塞雁何为独远来。
失学齐侯随马去，甘为墨子叱车回。
从今行止休多问，有尼安知不有推。
将适毗陵道中遇居简上人
周弼（宋代）

姑苏观下逢居简，帽子欹斜衣懒散。
自言契阔漫东西，虽老犹能青白眼。
知音不在禅床久，抱刺怀书谨奔走。
反舌无声乱草间，回首尽成狮子吼。
荒芜野寺孤城外，赤叶黄芦日相对。
午睡双鸠唤欲醒，起傍生台炙肩背。
弄笔濡毫总萧索，尚余酒量添於昨。
语尽横塘笛未终，东风满面杨花落。
匆匆解缆搀程去，从此相期更何处。
一碗官酤般若汤，把手同看独孤树。
朝中措·池塘春草燕飞飞
韩淲（宋代）

池塘春草燕飞飞。人醉牡丹时。多少姚黄魏紫，搦成腻粉燕支。谪仙醉把平章看，晴影度帘迟。花外一声鶗鴂，柳边几个黄鹂。
读旅闷诗再赋
方回（元代）

身心喜自如，贲趾出无车。
官职休停后，田园废荡余。
宁从若敖馁，不奉子公书。
折槛今烟草，朱云气未舒。
谢云松寄惠青藤 其一
蓝仁（明代）

仙药驱风力最灵，九华山里老藤青。三更花露调冰椀，一斗松醪倒石瓶。

博士传方消痼疾，衰容涉世保馀龄。更烦大笔重题品，续入神农本草经。
闻喜五咏 其五 荣释褐衣
赵完璧（明代）

褐衣本自草莱衣，圣主登崇革贱微。野水烟裾迥佩玉，云山芝袖谢牙绯。

春风文炳于菟变，化日仪瞻綵凤飞。一介宠光何所报，仲山衮补勉归依。
次外舅遣侍人韵
许及之（宋代）

关中萧相国，江左管夷吾。人仰高山石，心宜赤水珠。

登临捐妓女，书札付官奴。妙得安心法，绳床底用蒲。
阿坝东山晚眺
李念慈（清代）

骑马到松岑，万绿渺无数。况有一片月，挂在西陵树。

遥遥陟寒坂，披榛入广雾。乱山何累累，陵谷相回互。

黄河自天来，巨波东南注。极目俯大荒，风沙千里暮。

海内多战伐，边功竞驰骛。良马千队连，士卒百金募。

联营卧冰霜，转输披寒露。杀伤不足论，策名良已误。

我来经战地，鬼火照寒素。黄羊走沙碛，饥鹰啄狡兔。

连峰接渺茫，落日边风怒。长林振响籁，空阿生深惧。

持觞吊往昔，慷慨各相顾。寄语岭上儿，莫唱《丁都护》。
同程庸诸生游集庆亭
吴与弼（明代）

皇华岭畔又奇峰，峰上新亭结构雄。亭子主人良得意，来游多侣共春风。
寄华山司空图二首
虚中（唐代）

门径放莎垂，往来投刺稀。有时开御札，特地挂朝衣。

岳信僧传开，仙香鹤带归。他年二南化，无复更衰微。

逍遥短褐成，一剑动精灵。白昼梦仙岛，清晨礼道经。

黍苗侵野径，桑椹污闲庭。肯要为邻者，西南太华青。
挽李梅边
赵必象（宋代）

归卧西楼理故书，幅巾羽扇一癯儒。
家庭师友尊明道，古史文癯逼老苏。
蓬鬓蚤因时事白，荷衣不受劫尘污。
呜呼天不遗耆老，雨泪如倾一束刍。
依韵和刘原甫舍人杨州五题其一时会堂二首
梅尧臣（宋代）

今年太守采茶来，骤雨千门禁火开。
一意爱君思去疾，不缘时会此中杯。
次韵酬徐居厚寺簿
许及之（宋代）

度江见三白，飞雪为谁妍。因山行毕役，忧国且愿年。

眷言灵驾发，绵延属车骈。阳侯既效职，滕六敢自贤。

阁阴不忍下，竣事即堕前。山林亦缟衣，挥洒纷素筵。

似与孤臣泪，同作珠贝编。岂无访戴舟，拘文不容牵。

感君相料理，语妙堪流涎。奈何补天手，袖此鉴湖堧。

不受邻僧米，颜公合忧煎。挼挲映雪眼，纵臾吟诗肩。

同时天下名，一日方九迁。君不策高足，馀子烦后鞭。
余为成都帅司参议成将军汉卿为成都路兵钤相
陆游（宋代）

将军胸中备文武，铁马黄旗玉关路。
羌胡可灭心自知，富贵有关才可与。
夺官置之三硖中，空山猿鸟同朝暮。
道逢奇士握手谈，明日家人不知处。
平生心事一丹灶，万里生涯两芒屦。
东嘉古寺卧高秋，时有巢仙来叩户。
山中岂识故将军，但怪英姿凛不群；电眼蝟须长八尺，论丹说剑气凌云。
信缘
林希逸（宋代）

尘世情知事不然，生涯漫浪只随缘。闹蓝身入从初误，逆境魔多向老便。

未肯羡人升白日，不妨存我送残年。声名官职俱何有，枉见匆匆发似绵。
闷歌行十二首
杨万里（宋代）

山行旧路不堪重，及泛湖波又阻风。
世上舟车无一稳，乾坤可是剩诗翁?
漫书
李澥（金朝）

胸怀平日窗八达，伎俩只今龟六藏。唯有閒情如老菊，寒花自信晚能香。
答莲花妓
陈陶（唐代）

近来诗思清于水，老去风情薄似云。

已向升天得门户，锦衾深愧卓文君。
南跄跧上人之平江
俞桂（宋代）

青浦相逢恰二年，今宵再会亦前缘。
诗囊和月横挑去，稳泛枫桥夜半船。
石桥接待
施枢（宋代）

手笔华严梵笈新，更开宝地接迷津。
一声金磬人初静，月照空山草自春。
玉簟凉 七夕，次陈其年韵
梁清标（清代）

末丽飞香。怅孤影长宵，浑似他乡。生离何足怨，幸犹有津梁。

银杏曾否问渡，天边事、传说如狂。萤火细，傍云屏罗扇，总助悲凉。

年老。安仁鬓换，子野情多，历乱尽耐思量。丝丝蕉叶雨，又闻洒疏窗。

夜深谁共私语，无人处、斜月空廊。还记取，画阁中、烛照残妆。
荷花
喻良能（宋代）

花落波间生缬纹，香飘风外似炉薰。
六郎颜色应惭汝，八子风流定似君。
拜扫易斋先生墓 其二
赵孟坚（宋代）

只鸡斗酒礼虽微，苦雨终风志不移。卧病已辜寒食约，践盟犹及小春时。

老怀伤感浑如旧，同舍追陪尚可期。少憩东湖勿匆遽，片云来往正催诗。
群公集毕氏林亭
陈子昂（唐代）

金门有遗世，鼎实恣和邦。默语谁能识，琴樽寄北窗。

子牟恋魏阙，渔父爱沧江。良时信同此，岁晚迹难双。
除夜对酒赠少章
陈师道（宋代）

岁晚身何托，灯前客未空。
半生忧患里，一梦有无中。
发短愁催白，颜衰酒借红。
我歌君起舞，潦倒略相同。
梅花集句 其一四二
李龏（金朝）

海天腊尽冻初融，平旦梅花破冷红。借问清都旧花月，共惊云色带微风。
次许秀才韵二首
裘万顷（宋代）

痴儿欲了事，事竟莫之了。
崇朝弄朱墨，校勘是与否。
徐观雁鹜行，大半落渠手。
败群虽已去，考牧未有道。
信阳道中 其一
杨文莹（清代）

水田碧气溢四围，白鸟得意双双飞。我今驱车渡淮水，风物顿触江南思。

丁戊之灾一何酷，天公幸锡年来熟。猪鸡肥大稻头粗，黄茅矮屋儿呱呱。
常思惟大士赞 其九
释居简（宋代）

从闻思修，错了路头。将错就错，随流入流。补陀山鬼窟，海月半轮秋。
除夕呈主人
苏泂（宋代）

使节梅花外，椒盘泪眼边。
山川非故国，笳鼓咽新年。
机事鸥偏觉，家书雁不传。
细笺今夕恨，万一主人怜。
军中苦乐谣 其七
周霆震（元代）

官船公子抱琵琶，笑指娼船白藕花。今夜江头好风月，买鱼载酒宿谁家。
江上早秋
高俨（明代）

节次韶华若水流，百年又去一年秋。闲将白眼看浮世，不意微霜上黑头。

合浦明珠非所贵，茅君真诀定行求。沧浪浩荡无边岸，且纵灵槎遍十洲。
戏咏西州风上
陆游（宋代）

衍沃绵千里，融和被四时。
蚕丛角歌吹，石室盛书诗。
绿树藏渔市，清江遶佛祠。
吾行更堪乐，载酒上蟆颐。
水调歌头（七夕）
姚述尧（宋代）

三五半圆夜，二七素秋天。银河耿耿，中渡绛节会星軿。宝鹊喜传佳信，丹凤欢迎仙仗，瑞彩映珠躔。此意天长久，不比在人间。

多情客，捧香饵，洁宾筵。殷勤拜舞，乞寿乞富乞团圆。宜与人人愿足，更看家家欢洽，喜气满江山。今夕莫辞醉，后会是来年。
宫词
释德洪（宋代）

红楼晓色催宫漏，紫阁春光杂禁烟。风定玉炉香影直，日融金掌露华鲜。
拜意师墓
李锴（清代）

去年执别清溪头，今年寂灭归一丘。尘中穷达徒相乱，眼底存亡亦太浮。

古洞青萝春黯黯，野田黄雀晓啾啾。客长贫贱亲知少，容易潸然涕泗流。
桂堂
孔平仲（宋代）

团团浓绿隔窗纱，曾见丛生瘴海涯。太守作堂真好事，谪仙题榜更增华。

孤根直节非今日，秀气清香自一家。气候人间应较晚，月中子落此开花。
赐观灯诗五首　永乐二十年正月十五日进 其五
邓林（宋代）

弱水还琼岛，星桥驾碧虚。九重天近处，一岁月圆初。

胜景看逾好，新诗画不如。微臣逢盛事，献颂愧才疏。
别石坚
释大眼（宋代）

心如一片苗，是苗皆可植。
莫种亦堆培，莫容荆与棘。
送刘大谏赴漳州四首兼寄建州太守赵左司
仲并（宋代）

海内声名满，溪头且寓居。
曾来非俗客，亦爱是吾庐。
远道勤为问，平时懒作书。
郡楼閒极目，细看北来鱼。
步虚词
皎然（唐代）

予因览真诀，遂感西城君。玉笙下青冥，人间未曾闻。

日华炼精下，皎皎无垢氛。谓我有仙骨，且令饵氤氲。

俯仰愧灵颜，愿随鸾鹄群。俄然动风驭，缥渺归青云。
题玉霄亭
王廉清（宋代）

忆昔新亭敞玉霄，使君髯舅意飘飘。
春风潋滟黄金琖，明月参差紫玉箫。
歌吹旧踪空草木，风流闲许属渔樵。
凭栏无限凄怆意，寂寞寒江落暮潮。
花光寺送使者书壁
舒邦佐（宋代）

白沙翠竹钓鱼矶，家住江南未得归。
最恨花光山下路，数声杜宇背人飞。
西域从王君玉乞茶因其韵七首 其七
耶律楚材（元代）

啜罢江南一椀茶，枯肠历历走雷车。黄金小碾飞琼屑，碧玉深瓯点雪芽。

笔阵陈兵诗思勇，睡魔卷甲梦魂赊。精神爽逸无馀事，卧看残阳补断霞。
邓纯彦家兰盛开见借一本 其二
李纲（宋代）

特地闻时却不香，暗中芬馥度微芳。寂然鼻观圆通处，深院无人春昼长。
四花四首 其三 红蕉
李纲（宋代）

但见风来摇翠尾，那知露下濯红英。色空须信元同体，谁把丹青与染成。
宫词 其六十四
花蕊夫人徐氏（唐代）

酒库新修近水傍，泼醅初熟五云浆。殿前供御频宣索，追入花间一阵香。
观月藏书楼
曹勋（宋代）

月出西南气便清，看来看到满轮明。
莫嗔夜夜东楼赏，却恐中秋未必晴。
野庄公与孚论汉唐以来宰相有王佐气象得四人焉命孚为诗并呈商左山参政谢敬斋尚书 其四 司马君实
陈孚（元代）

熙宁误相老安石，恶政变尽法三尺。头会箕敛祸尚可，动驱赤三陷锋镝。

端明相君从西来，大梁草木亦动色。紫帘中坐女尧舜，甘雨一洗大地赤。

平生受用惟忠贞，妻无完裙面如腊。十年布衾二顷田，走卒儿童服至德。

谁将诬语仆魏碑，丹心自有苍苍识。至今涑水一卷书，尚为乾坤立人极。
与秦涧泉修撰话旧 其一
韦谦恒（清代）

白下城边系短桡，故人重此对吟瓢。半帘晴雪围炉坐，拾得松枝话六朝。
吴鼓吹曲十二曲 其一 炎精缺
佚名（魏晋）

炎精缺，汉道微。皇纲弛，政德违。众奸炽，民冈依。赫武烈，越龙飞。

陟天衢，耀灵威。鸣雷鼓，抗电麾。抚乾衡，镇地机。厉虎旅，骋熊罴。

发神听，吐英奇。张角破，边韩羁。宛颍平，南土绥。神武章，渥泽施。

金声震，仁风驰。显高门，启皇基。统冈极，垂将来。
送觉上人还霅
强至（宋代）

卞山风月古，秀发在诗人。
之子含清骨，禅师托后身。
千篇取箧藁，一梦绕乡苹。
知己大丞相，无劳揖缙绅。
林卿劝开酒禁次韵一首
刘克庄（宋代）

新沐发浑如雪白，大开眼只见天青。
称觥乍可同邠俗，锡爵安能效卫伶。
过眼神奇俄臭腐，到头浊醉胜清醒。
闹蓝不是安身处，且向糟邱寄暮龄。
题沈恒吉画扇
陈宽（明代）

红树丹山领去舟，摐花香老不胜秋。
沧江风月谁人管，且向前汀问白鸥。
蝶恋花 其二
徐谦（南北朝）

浇风晚近谁唐许。作茧残身，春蚕徒自苦。思量惟可与言情，寸衷未敢从头诉。

真诚一点为原素。之死靡他，天日非虚语。此生形影愿无违，襟裾永及君同处。
游武夷作棹歌呈晦翁十首
辛弃疾（宋代）

一水奔流叠嶂开，谿头千步响如雷。
扁舟费尽篙师力，咫尺平澜上不来。
入贵池逢张秀夫
董嗣杲（宋代）

风姿欣邂逅，彼此略寒暄。
为客那知老，相看不忍言。
湖鱼朝上市，驿鼠夜穿垣。
共尔添贫病，攒眉说故园。
秋砧送邑大夫
窦叔向（唐代）

断续长门下，清泠逆旅秋。征夫应待信，寒女不胜愁。

带月飞城上，因风散陌头。离居偏入听，况复送归舟。
鹧鸪天
周紫芝（宋代）

终日看山不厌山。寻思百计不如闲。何时得到重阳日，醉把茱萸仔细看。

欹醉帽，倚雕阑。偶然携酒却成欢。篱边黄菊关心事，触误愁人到酒边。
过瓜洲镇
杨万里（宋代）

夜愁风浪不成眠，晓渡清平却宴然。
数棒金钲到江步，一樯霜宴上淮船。
佛狸马死无遗骨，阿亮台倾只野田。
南北休兵三十载，桑畴麦垄正连天。
三文祠堂七月二日礼成作 其四
林希逸（宋代）

卜筑虽殚岁月勤，事于州县不相闻。祠田更拟图升斗，要与春秋祭二分。
次韵叔父小雪二首 其一
苏过（宋代）

屏帷夜久灰残兽，纸帐寒惊月在窗。似听竹声知有雪，便添酒兴欲倾缸。

西邻正想蒲团稳，古殿遥瞻老柏双。自笑穷愁拙生理，不谋升斗待西江。
浣衣图
曹伯启（元代）

静女思归宁，浣衣拜高堂。隐士履贞固，濯缨视沧浪。

苟有涓洁心，憔悴犹姬姜。常怀济时策，进退皆康庄。
和珣上人八首 其一
释德洪（宋代）

生死镜中像，非面亦非镜。像既无起灭，心岂缠垢净。
宫词 其四十二
花蕊夫人徐氏（唐代）

翠华香重玉炉添，双凤楼头晓日暹。扇掩红鸾金殿悄，一声清跸捲珠帘。
上山
李廌（宋代）

登山盖有道，迂叟真名论。
不困在徐行，不跌由足稳。
斯言可铭佩，万事为节撙。
推之为躬行，天下国家本。
安福县岳兴院希琦求予真赞
周必大（宋代）

僧坊何事俗尘同，索我精神阿堵中。
有相要知皆是妄，发真那更陨虚空。
迎春乐·立春
宇文虚中（宋代）

宝幡彩胜堆金缕，双燕钗头舞。人间要识春来处。天际雁，江边树。故国莺花又谁主。念憔悴，几年羁旅。把酒祝东风，吹取人归去。
卜算子
张孝祥（宋代）

风生杜若洲，日暮垂杨浦。行到田田乱叶边，不见凌波女。

独自倚危栏，欲向荷花语。无奈荷花不应人，背立啼红雨。
夏暑早时朝二首 其二
韩琦（宋代）

夺热清风几快襟，禁街岑寂漏声沉。东方似动阴氛失，北斗高垂帝阙深。

忧国远图深入梦，费诗闲景懒成吟。平明天外鸣鞘下，万玉颙然拱极心。
哭梁未央先生
张穆（明代）

天心去汉祚，风云失其时。闯贼倾宇内，边腹遂不支。

岂知代谢日，乃与吾生期。吾友天下士，志节称古仪。

平居辨生死，气义明安危。高怀薄云汉，迅笔驰蛟螭。

世末求贤良，粤尚一旅师。当谓应昌运，出则为鼎鼒。

尊俎可折冲，兵食无以资。九牧趋一羊，冠履多倒施。

重关漫不戒，敌岂从天遗。惟公殉大义，束带扬须眉。

上辞列圣祖，下告宗庙私。殒身没深渊，比宋三男儿。
和酬张梅野
刘黻（宋代）

郭行载酒相挈提，蹑根探窟天津如。
相逢何必皆亲知，天地许大犹吾庐。
矫首梅涧迹若疏，舂容婉画妨清醵。
诗如琴弦分疾徐，惊我一声聋聩初。
萧萧白日金仙居，东西求仲时从之。
静对夕阳搴红蕖，或听夜雨邻怜翠榈。
国步孔棘须神医，纵有鹊醯谁信渠。
风传西事方解围，愿君勿藏圯上书。
兰陵王·柳
周邦彦（宋代）

柳阴直，烟里丝丝弄碧。隋堤上、曾见几番，拂水飘绵送行色。登临望故国，谁识、京华倦客？长亭路，年去岁来，应折柔条过千尺。
闲寻旧踪迹，又酒趁哀弦，灯照离席。梨花榆火催寒食。愁一箭风快，半篙波暖，回头迢递便数驿，望人在天北。
凄恻，恨堆积！渐别浦萦回，津堠岑寂，斜阳冉冉春无极。念月榭携手，露桥闻笛。沉思前事，似梦里，泪暗滴。
闻似道入相因赋诗
释文珦（宋代）

盛德方为贵，虚名底用高。
异时游荡子，今日似萧曹。
红粉催身朽，清霜入鬓牢。
势穷人事改，槐棘等蓬蒿。
辞净慈赴灵隐
释法薰（宋代）

湖上牢牢把一关，孤危独立绝跻攀。
老无定力随风转，又向南山过北山。
挽发蒙师何益甫先生
陶安（明代）

晚徙古城东，清贫四壁空。乾坤同逝水，林壑老西风。

大梦超浮世，行踪在泮宫。呜呼今已矣，挥泪寂寥中。
句
张潞（宋代）

阮孚几蜡屐，晏子一狐裘。
和陶劝农六首
苏轼（宋代）

逸谚戏侮，博弈顽鄙。
投之生黎，俾勿冠履。
霜降稻实，千箱一轨。
大作尔社，一醉醇美。
欲游静林不果
赵鼎（宋代）

林泉共一山，欲往不得暇。我不如陶生，日到远公社。

安得缩地术，坐我云门下。
庆寿挽诗二首 其一
刘攽（宋代）

史占书五鹿，世德活千人。孝养东朝盛，徽音赤管新。

濯龙虚望幸，茧馆不知春。历数姜任事，宁如复辟辰。
赋得临池柳
李世民（唐代）

岸曲丝阴聚，波移带影疏。还将眉里翠，来就镜中舒。
题南康戏彩堂
陈宓（宋代）

织女支机石，云根几许深。
月明偏得照，烟暝杳难寻。
戏彩留奇迹，重题愧夙心。
长年过半百，摹刻愧知音。
再宿京口禅院
栖蟾（唐代）

滩声依旧水溶溶，岸影参差对梵宫。楚树七回凋旧叶，

江人两至宿秋风。蟾蜍竹老摇疏白，菡萏池干落碎红。

多病支郎念行止，晚年生计转如蓬。
春晚卧病，故事都废，闻西门种柳已成，而燕
范成大（宋代）

轩窗深窈似禅房，竟日虚明袅断香。
诗债无边春已老，睡魔有约昼初长。
市桥烟雨应官柳，墟苑池台自海棠。
游骑行歌莫相笑，遨头六结已龟藏。
秋日怀贾随进士
罗隐（唐代）

边寇日骚动，故人音信稀。长缨惭贾谊，孤愤忆韩非。

晓匣鱼肠冷，春园鸭掌肥。知君安未得，聊且示忘机。
送陈子归陆浑别业
岑参（唐代）

虽不旧相识，知君丞相家。故园伊川上，夜梦方山花。

种药畏春过，出关愁路赊。青门酒垆别，日暮东城鸦。
送赵丞
释居简（宋代）

归装又逐西凉去，轻省还如赴上时。廉者固宜疏住计，富哉只上送行诗。

贴天自与鹓鸿举，钳纸谁容雁鹜欺。它日宣城厅壁记，岿然一样斗山思。
和张司马仲湜韵送工部梁主事叔永还南京叔永厚斋阁老之弟予辛未门生
靳贵（明代）

岭南人物孰与京，虞廷凤翥非鸿征。未论甲第多豪俊，且说君鸿好弟兄。

君鸿年少今阿衡，三年不见荆花明。池塘得句仍同被，江海闻歌正濯缨。

政成书最谁为首，我亦尝叨称贺酒。德星午夜聚台垣，太史占天曾见否。

风光莫恋雨花台，玉京未必多尘埃。试看少传登庸日，也自南都奉诏来。
平生八见女而存者五人比又得女少稷作诗见宽次韵谢之
韩元吉（宋代）

渐老思似续，抚怀良惘然。空馀岁寒心，凛凛松柏坚。

平生孔明妇，贫贱房且专。生女不生男，造物宁我偏。

娈彼五娇儿，弄瓦相随肩。人言可禦盗，无乃缪以千。

囊金不办嫁，择婿那敢全。今年又增一，比比安求旃。

觉贫与觉富，可笑还可怜。向来两童乌，泡幻随变迁。

应门固未计，畴复与我玄。我家岂无人，文章绍编笺。

经心不能释，欲语气已填。筮言晚当见，默祷资明蠲。

行年且四十，那得慰眼前。陶公谓胜无，此论吾师焉。

舒宣傥可待，弓裘犹足传。今者事方殷，烦君费诗篇。

君诗妙难敌，巨刃迎小鲜。炯炯明月珠，一一照眼圆。

吁嗟人生事，岁月如奔川。岂不舒我忧，熊罴梦丰年。

蓬门亦何祥，但见巾帨悬。会当亦添丁，荷锄赋归田。

老妻鼓掌笑，子意将谁愆。须知百男恶，未若一女贤。

矧子四壁空，盖头无尺椽。儿女分所定，底用相镵镌。

尚应具扁舟，江湖穷溯沿。为君聘络秀，椎牛事烹煎。
经汾阳旧宅
赵嘏（唐代）

门前不改旧山河，破虏曾轻马伏波。
今日独经歌舞地，古槐疏冷夕阳多。
偈颂九十三首
释梵琮（宋代）

月不过五，今日亲到。
知时识节，随宜爱道。
不说向上宗乘，不抛东山暗号。
露柱与灯笼，撞著呵呵笑，
韩信放铁鹞。
挽汤贡士三首
刘宰（宋代）

念昔先君子，论文到日头。
对床同夜话，散策逐春游。
人物今何许，湖山空复秋。
伤心珥陵月，依旧照行舟。
暮春
释行海（宋代）

老尽春风蝶未知，绿阴深处啭黄鹂。
如今不作看花念，空对垂杨惜别离。
明皇卧吹笔图
宋无（元代）

珊瑚枕上玉箫横，一曲霓裳万里行。
漫道九重宫殿远，岁曾掩得外边声。
铨携具赏石渠酴醾用坡韵呈同舍
胡铨（宋代）

酴醾独殿春，得路未为晚。
露时张翠伞，月蕊明玉幰。
洗妆雨亦妍，暗麝风更远。
唐时真宰相，劲气凌谏苑。
危言工切劘，壁立万仞巘。
帝为酿此花，以赏砚画婉。
清芬濯千古，天河岂须挽。
不妨便醉死，闻香定魂返。
定风波·南海归赠王定国侍人寓娘
苏轼（宋代）

王定国歌儿曰柔奴，姓宇文氏，眉目娟丽，善应对，家世住京师。定国南迁归，余问柔：“广南风土， 应是不好？”柔对曰：“此心安处，便是吾乡。”因为缀词云。

常羡人间琢玉郎，天应乞与点酥娘。尽道清歌传皓齿，风起，雪飞炎海变清凉。(天应乞与 一作：天教分付； 尽道 一作：自作)
万里归来颜愈少。微笑，笑时犹带岭梅香。试问岭南应不好，却道：此心安处是吾乡。
句
杨兴宗（金朝）

要得一书藏石室，为缘新说自金陵。
林和靖祠
叶茵（宋代）

鹤去山孤草亦荒，旋吟长句谒虚堂。
束刍尚拟人如玉，一朵梅花当瓣香。
古兴
权德舆（唐代）

月中有桂树，无翼难上天。海底有龙珠，下隔万丈渊。

人生大限虽百岁，就中三十称一世。晦明乌兔相推迁，

雪霜渐到双鬓边。沉忧戚戚多浩叹，不得如意居太半。

一气暂聚常恐散，黄河清兮白石烂。
和子华对雨有感
韩维（宋代）

小桃零乱逐东风，繁杏枝桃次第红。
把酒直须连日持，春光一半已成空。
嘉靖癸巳三月晦日将往白雀寺与碧峰禅师虞山
王宠（明代）

层峦叠壁映朱帘，风软尘香四月天。
十里山塘看不足，翠屏合沓午云鲜。
和王德和知县谒萧千岩韵二首
袁说友（宋代）

诗工解穷人，词苦乃见意。
味公千岩篇，粗了瑟僩义。
平生师友念，正尔金兰契。
毋使我回还，执炙不知味。
寓居
张嵲（宋代）

未有扬雄宅一区，已惊短发似卢蒲。
家贫粥饭随鱼鼓，地远宾从只鸟乌。
已罢书空为咄咄，犹思快耳作呜呜。
衰残政值中兴日，聊得安闲卧五湖。
感事
杨冠卿（宋代）

我车昔载脂，柳色初濯濯。
甩归脱征骖，柳叶半黄落。
恍然仅一梦，已费十晦朔。
只应为客老，惘惘不自觉。
忆归口号
曹彦约（宋代）

初无警策骤惊人，亦不媕阿巧进身。
每向经筵持正论，愿於国肪奖忠臣。
昔从新政趋严召，今为衰年避要津。
陛下果能行古道，虽闲犹是太平民。
看梅绝句
陆游（宋代）

老子舞时不须拍，梅花乱插乌巾香。
樽前作剧莫相笑，我死诸君思此狂。
上钱昭文
释居简（宋代）

拄天有佳木，青跨云沉沉。不知几何高，四海分清阴。

悠然响虚籁，万象寂若瘖。寒则为阳和，盎盎春昼深。

穆若吹清泠，六月消烦衿。烈风益遒劲，厚地盘崎嵚。

浓翠出云雨，大旱徯作霖。巍巍架明堂，枝干端可寻。

上有孤凤凰，下有众羽禽。和乐声成文，戛击韶濩音。

大雅得指归，一洗郑卫淫。向来艰难际，凡才空满林。

天风一披拂，寸碧开遥岑。遂使化弦改，人命蚁出燖。

大哉德曰生，抑见天地心。悠悠江海人，蜀道扪井参。

怀土如仲宣，破囊无一簪。回首白玉霄，欲往勇不禁。

区区竟何有，有句如惜金。金亦不足惜，铸作颂与箴。
过葛天民新居
周文璞（宋代）

为忆空山雨，因嗟短鬓霜。
幅巾终日仄，侍女古时妆。
乌臼残林外，丹砂旧井旁。
不留禅月画，只踞净名床。
湖镜秋容淡，云庄晓露香。
汲泉须透脉，种果便成行。
使鹤过村店，携孥上野航。
极知秦外叟，全似贺知章。
对佛称居士，翻经悟法王。
自将诗检校，犹与竹商量。
嗟我浑无赖，非公不作狂。
莫移松下石，老子要乘凉。
偈颂二百零五首
释正觉（宋代）

凛凛将军令已行，八荒四海要澄清。
提来剑气干牛斗，洗荡氛埃见太平。
青原台诗
饶节（宋代）

五马胸中足丘壑，驻车决遣有馀乐。似言新广青原台，不减滕馀旧江阁。

滕馀阁下当年路，静中怀抱时来去。闻说青原比像间，表里江山便知处。

使车时此携佳宾，与人同乐不同群。倚栏自得新诗句，矫首长怀古道人。

青原亲见曹溪祖，渠有儿孙住山斧。问公何处见青原，杳杳飞鸿掠云去。
西江月·夜行黄沙道中
辛弃疾（宋代）

明月别枝惊鹊，清风半夜鸣蝉。稻花香里说丰年，听取蛙声一片。
七八个星天外，两三点雨山前。旧时茅店社林边，路转溪桥忽见。(溪桥 一作：溪头)
点绛唇（晚出山榭，春初植兰榭侧，近复生紫芝十二本）
叶梦得（宋代）

高柳萧萧，睡余已觉西风劲。小窗人静。淅沥生秋听。

底事多情，欲与流年竞。残云暝。坠巾慵整。独立芝兰径。
元塔登高
宋兆礿（明代）

人文地气翕然升，雁塔方高岂计层。便待参云惟此级，何曾插汉不容登。

平畴拔地明孤起，远嶂临江欲共凭。若问题名元字在，海天空阔赋鲲鹏。
过无定河 其二
耶律铸（宋代）

何许颓波是上流，若为洄泬几时休。如今浅涸仍依旧，漫漶东西到处流。
咏唐史 李适之
韦骧（宋代）

矿金言率遇参商，罢相还歌乐圣章。怖死宜春中奸贼，令人扼腕痛其亡。
念奴娇·题镇江多景楼
白朴（元代）

江山信美，快平生、一览南州风物。落日金焦浮绀宇，铁瓮独残城壁。云拥潮来，水随天去，几点沙鸥雪。消磨不尽，古今天宝人杰。
遥望石冢巉然，参军此葬，万劫谁能发？桑梓龙荒惊叹后，几度生灵埋灭。往事休论，酒杯才近，照见星星髪。一声长啸，海门飞上明月。
因海印行感旧寄蜀中故人
赵抃（宋代）

我车出蜀十年强，感旧情怀未尽忘。有问老衰师为道，心如冰雪鬓如霜。
韩蕲王源上骑驴图为王孙叶叶赋
方回（元代）

取日虞渊战临平，鼓起金山麾伏兵。
既不画此背嵬军阵形，国容貂蝉佩葱珩，
军容金甲马朱缨。又不画此生面真仪刑，
昔王不肯专枢庭。清凉居士以自名，
散遗万骑还屯营。独控长耳游林坰，
林间坐石樵叟争。不无醉尉呵夜行，
孰识朱门抗旄旌。王孙妙年万事轻，
欲蹈箕颍遗浮荣。龚侯淡墨胜丹青，
作此灞桥风雪征。龙变不测人中英，
谛观岂是寒书生。丈夫出处吾能评，
不可长剑即短檠。得时用世身名亨，
否哉履道幽人贞。叶叶用意何峥嵘，
大司马侃孙渊明。
列仙诗 其三
张尔岐（清代）

汉宫衰草夕阳寒，泪滴铜人久不乾。举手摩挲相慰语，海沤生灭本漫漫。
岁穷雨夜独卧山斋
张俞（宋代）

岁晏云深谁与游，喦房终夜雨如秋。
不知海上三山梦，何似人间万户侯。
莱阳发道中 其二
王世贞（明代）

褦襶亦何道，驱驰非所怜。叩门栖鸟后，炊饭鸣鸡前。

杳杳海如发，凄凄月似弦。十年当此际，多负北窗眠。
送李仁甫运判赴召三首
李流谦（宋代）

瞿塘六月浪，如马亦安流。
舟楫鱼龙喜，藜蒿虎豹忧。
低回嗟薄宦，慷慨动商讴。
门户今如线，非为粱稻谋。
赠徐辉
王质（宋代）

五曜循环十二宫，乾坤尽落往来中。竹罗书在人安在，姑射山空道不空。

畴昔未能知本末，从今不复问穷通。东楼恣享湖山乐，三尺阑干万里风。
从石涛禅师乞花插瓶 其二
屈大均（明代）

最是芙蓉好，枝枝拂镜斜。幸无头上雪，不怕笑人花。
池口移舟入江，再泊十里头潘家湾，阻风不至
杨万里（宋代）

北风五日吹江练，江底吹翻作江面。
大波一跳入天半，粉碎银山成雪片。
五日五夜无停时，长江倒流都上西。
计程一日二千里，今踰灩澦到峨眉。
更吹两日江必竭，却将海水来相接。
老夫蚤知当陆行，错料一帆超十程。
如今判却十程住，何策更与阳侯争。
水到峨眉无去处，下梢不到忘归路。
我到金陵水自东，只恐从此无南风。
挽赵和仲侍郎三首
刘宰（宋代）

蚤愧斐然作，频劳掩鼻书。
升沉嗟契阔，问讯辱勤渠。
乡县荣归锦，侯门得曳裾。
伤心鸾鹤御，竟不反匡庐。
赠中书令沂国王文正公挽词二首 其一
宋庠（宋代）

揆路同寅业，师垣出守麾。终无三令喜，便集两楹悲。

衮职嗟何补，天心感慭遗。幽泉空漏淎，非复作霖时。
同叶卿至龙井二首
项安世（宋代）

半世闻龙井，今年傍驿车。
山中无乳窦，世上有鸣渠。
投石占阴洞，班荆饭野蔬。
京尘红一丈，无路到僧居。
端午思远楼小集
叶适（宋代）

凭高难为观，楼居势尽倾。
思远地不远，空复生遐情。
上惟山绕围，下惟溪环萦。
此实擅清境，岂以旷朗名。
土俗喜操楫，五月飞骇鲸。
鼓声沉沉来，起走如狂酲。
不知逐臣悲，但恃勇气盈。
衰翁茧帐卧，南风吹作棱。
题王维贤所藏盛子昭画双松系舟图
成廷圭（元代）

云门寺前风物幽，布袜青鞋吾昔游。葫芦盛酒待明月，舴艋载琴当上流。

长松并立几千尺，狂客一别三十秋。何当挂席过湖去，东里草堂姑少留。
访冯次冈林塘幽筑 其二
王渐逵（明代）

远俗遥怜僻，避諠常畏名。庭生书带草，床枕太玄经。

啼鸟谙诗谱，游鱼识□声。祇馀朋旧兴，通剌话平生。
萧子植寄建茗石铫石脂潘衡墨且求近日诗作四绝句 其三
李彭（宋代）

苍崖绝壁长琼腴，灵府烦蒸藉扫除。老楮群鸡甘下箸，乖龙左耳避珍蔬。
六月十三日上陈微博士
唐彦谦（唐代）

骄云飞散雨，随风为有无。老农终岁心，望施在须臾。

平生官田终，长此礼义躯。置之且勿戚，一饱任妻孥。

青青泽中蒲，九夏气凄寒。翾翾翠碧羽，照影苍溪间。

巢由薄天下，俗士荣一官。小大各有适，自全良独难。

穷居无公忧，私此长夏日。蚊蝇如俗子，正尔相妒嫉。

麾驱非吾任，遁避亦无术。惟当俟其定，静坐万虑一。
杨伯翼赠日本刀歌
王稚登（明代）

杨郎手持一匣霜，赠我拂拭生寒芒。
铅刀纷纷空满目，君与此皆锷鱼肠。
南金换却东夷铁，上带倭奴髑髅血。
血未曾消刃未平，皎若莲花浸秋月。
灯前细看齯鹈锋，入手还疑蛟与龙。
门外湖深恐飞去，朱绳夜缚青芙蓉。
苔花斓斑土花紫，白虹沉沉卧寒水。
归家不惜十年磨，他日还能报知己。
古寺 其一
吴惟信（宋代）

古院无人至，闲门晓亦开。山獐攲定石，野蚁集生台。

春动烟浮树，阴庭雪缀苔。午窗幽梦断，万籁发清哀。
月牙泉歌
朱坤（清代）

天池巧瘗穷荒界，半出寒泉落天外。千丈万丈不知深，支分定是银河派。

沙山四面如玦环，纤尘未敢侵衣带。尾闾不泻止不盈，海若灵宅疑斯在。

惊涛蓦地冲风起，鲸鱼跋浪沧溟里。气吞云梦压潇湘，咫尺应须论万里。

风和日暖正沦涟，获苇萧萧亦可怜。铁背七星安足问，人间何事要神仙！

弯弯数亩只如弓，此水直与天为通。房星当年水底过，失群天马出清波。

汉家天子不解事，遂令千山战骨多。至今不见古涯洼，我道龙媒此即家。

除却灵池何处觅？茫茫千里尽平沙。
送胡季昭二首
罗茂良（宋代）

频寄书回洗我愁，莫言无雁到南州。
长相思外加餐饭，计取承君旧话头。
寿湖南汪仓十首
廖行之（宋代）

万卷诗书即肯堂，儒宗气习洗膏粱。
天资问学俱前辈，须信源深流正长。
故洛阳公镇大梁时隐得游门下今之经历事往…以伤以谢
罗隐（唐代）

孤舟欲泊思何穷，曾忆西来值雪中。珠履少年初满座，

白衣游子也从公。狂抛赋笔琉璃冷，醉倚歌筵玳瑁红。

今日斯文向谁说，泪碑棠树两成空。
游金焦二山至汲江亭用前韵
袁说友（宋代）

江山万里忆徐州，十月迎风度小舟。
极目不知天外景，乱云遥接水中丘。
此身五十昔未到，著语再三今可酬。
欲把边尘聊一洗，只今更吸大江流。
苏堤春晓
聂大年（明代）

树烟花雾绕堤沙，楼阁朦胧一半遮。
三竺钟声催落月，六桥柳半带栖鸦。
绿窗睡觉闻啼鸟，绮阁妆残唤卖花。
遥望酒旗何处是，炊烟起处有人家。
崇法寺
韩缜（宋代）

久闻云际山，中有古招提。新秋喜远览，锐意穷攀跻。

出郭值微雨，凉风晓萋萋。陂陀越大岭，沙路净无泥。

野沃稻田秀，耒耜沿沟畦。登岑复入谷，渐过西山西。

举首望华屋，双岸郁相携。虚桥驾烟霭，峻闼排虹霓。

下马踏危级，褰裳涉修梯。超然层阁外，仰视穹苍低。

俯眺亦何有，森森乔木齐。喧嚣从吏语，嘲唽惊禽啼。

既饭复搜讨，林间得幽蹊。岩阿访灵迹，大士常高栖。

古殿蚀苔藓，丹青暗尘㙠。俯身践危蹬，侧足缘深溪。

老树阴潭黑，风修乱蝉嘶。悬泉洗阴壁，莹色如玻瓈。

佳观诚可恋，迟留惧颠挤。扪萝出天险，始免魂神睽。

缓步淩巀嵲，双旌随杖藜。回瞻花雨地，已被烟云迷。

顿辔下平陆，晴川留马蹄。新篁映碧宇，野寺临长堤。

乘倦驻归策，荒园步柔荑。婆娑两高树，磊落垂红离。

汲井漱甘液，拂尘观旧题。出门尚斜日，隐隐闻城鼙。

胜概亦陈迹，茫然失端倪。为诗记彷佛，吾友无诃诋。
平韵满江红（题宜春台）
李琳（宋代）

碧蘸江山，鹤唳晓、云献画屏。瑶宫敞、舞金翔翠，巍枕春城。龙背神瓢飞旱雨，虹光花石转阴晴。蔼画香、飞雾福苍生，千古灵。

箫鸾响，笙鹤鸣。瑞烟起，彩云行。满阑干花影，绣飏帘旌。佛界三千笼日月，仙楼十二挂星辰。望赭袍、霞珮并云軿，游紫清。
题卷舒堂竹
王遂（宋代）

月淡星疏子夜清，独骑黄鹤下吹笙。
当时只许风听得，学与行云佩玉声。
腊月二十六日立春
陆文圭（元代）

陇梅未寄江南信，邹黍先回燕谷春。忽忆少陵巫峡句，菜盘思见玉纤人。
閒居寄友
严羽（宋代）

萧条遗世心，江海坐来深。拥褐閒窥沼，思山欲借琴。

有幡烟际寺，无叶水边林。不见同袍友，凭谁伴苦吟。
梦入关
韦庄（唐代）

梦中乘传过关亭，南望莲峰簇簇青。

马上正吟归去好，觉来江月满前庭。
湖上言事寄长城喻明府
方干（唐代）

吟霜与卧云，此兴亦甘贫。吹箭落翠羽，垂丝牵锦鳞。

满湖风撼月，半日雨藏春。却笑萦簪组，劳心字远人。